## Pravilnik o postupku u slučaju rođenja ili smrti, nalaska napuštenog novorođenog djeteta, i postupku s imovinom umrlih osoba na brodu

### NN 43/2007 (25.4.2007.), Pravilnik o postupku u slučaju rođenja ili smrti, nalaska napuštenog novorođenog djeteta, i postupku s imovinom umrlih osoba na brodu

# MINISTARSTVO MORA, TURIZMA, PROMETA I RAZVITKA

**1441**

Na temelju članka 1021. stavka 1. alineje 13. Pomorskog zakonika (»Narodne
novine«, br. 181/04), ministar mora, turizma, prometa i razvitka donosi

## PRAVILNIK

### O POSTUPKU U SLUČAJU ROĐENJA ILI SMRTI, NALASKA NAPUŠTENOG NOVOROĐENOG DJETETA, I POSTUPKU S IMOVINOM UMRLIH OSOBA NA BRODU

Članak 1.

Ovim se pravilnikom uređuje postupak u slučaju rođenja ili smrti, nalaska
napuštenog novorođenog djeteta, čuvanja oporuke, te postupak s imovinom umrlih
osoba na brodu hrvatske državne pripadnosti.

Članak 2.

Odredbe ovoga Pravilnika ne odnose se na ratne brodove i javne brodove.

Članak 3.

U smislu ovoga Pravilnika izraz zakonski nasljednici znači potomci umrlog,
njegova posvojčad i njihovi potomci, njegov bračni drug, njegov izvanbračni
drug, njegovi roditelji, njegovi posvojitelji, njegova braća i sestre i njihovi
potomci, njegovi djedovi i bake i njihovi potomci, i njegovi ostali predci.

*Prijava činjenice rođenja, smrti ili nalaska napuštenog novorođenog djeteta*
Članak 4.

Rođenje, smrt ili nalazak napuštenoga novorođenoga djeteta dužne su prijaviti
osobe koje se nalaze na brodu i to:
1. rođenje djeteta – otac ako nije spriječen, liječnik, članovi posade broda ili
druga osoba na brodu koja je saznala za rođenje ili majka čim je u mogućnosti
prijaviti;
2. smrt – članovi obitelji umrlog, ako nisu spriječeni prijaviti tu činjenicu,
liječnik koji je utvrdio smrt, članovi posade broda i druge osobe na brodu koje
saznaju za smrt;
3. nalazak napuštenog novorođenog djeteta – osoba koja je našla napušteno
novorođeno dijete.
Prijava iz stavka 1. ovoga članka mora se podnijeti zapovjedniku broda, bez
odlaganja po saznanju za činjenicu rođenja, smrti, odnosno odmah po nalasku
napuštenoga novorođenoga djeteta.

*Zapisnici i dodaci zapisnika o rođenju, smrti ili nalasku napuštenog novorođenog
djeteta*
Članak 5.

Rođenje, smrt, nalazak napuštenog novorođenog djeteta i popis imovine umrlih
osoba na brodu, unose se u zapisnik koji potpisuje zapovjednik broda, odnosno
osoba koja ga zamjenjuje, osoba koja je prijavila neku od ovih činjenica, dvije
punoljetne osobe kojima je činjenica poznata.
Zapisnik sadrži ime broda, luku upisa broda, poziciju broda u vrijeme rođenja
djeteta, smrti osobe ili nalaska napuštenog novorođenog djeteta, luku u koju će
brod uploviti, podatke o osobi koja je podnijela prijavu i o osobama koje su
bile nazočne sastavljanju zapisnika (prebivalište, broj osobne identifikacijske
isprave i dr.).
Zapisnik o rođenju i zapisnik o nalasku napuštenoga novorođenoga djeteta,
sastavlja se u dva primjerka, a zapisnik o smrti i zapisnik o popisu imovine
umrlog na brodu, sastavlja se u četiri primjerka.
Činjenice utvrđene zapisnicima iz stavaka 1. i 2. ovoga članka, zapovjednik
broda unosi u brodski dnevnik. Sve primjerke zapisnika dostavlja lučkoj
kapetaniji čim uplovi u domaću luku, a ako se brod nalazi u inozemstvu,
zapisnike predaje najbližem diplomatskom, odnosno konzularnom predstavništvu
Republike Hrvatske.
Iznimno od odredbe stavka 3. ovoga članka, ako se na brodu nalaze zakonski
nasljednici umrlog, zapovjednik broda im predaje po jedan primjerak zapisnika o
smrti i zapisnika o popisu imovine umrlog.
U dodatku zapisnika o smrti unosi se naziv i sjedište pravne osobe, odnosno
osobno ime i adresa fizičke osobe kojoj je mrtvo tijelo predano zbog pokopa, a u
dodatak zapisnika o nalasku napuštenoga novorođenoga djeteta, naziv i sjedište
pravne osobe ili ime i adresu fizičke osobe kojoj je dijete predano na
zbrinjavanje. Dodatak zapisnika ovjerava zapovjednik broda.
Obrasci zapisnika i dodatka zapisnika iz ovoga članka sastavni su dio ovoga
Pravilnika.

*Zapisnik o popisu imovine umrle osobe*
Članak 6.

Zapisnik o popisu imovine umrle osobe sadrži ime broda, luku upisa broda,
poziciju broda u vrijeme nalaska imovine umrle osobe, osobne podatke
prijavitelja i osobne podatke osoba koje su bile nazočne sastavljanju zapisnika,
ime i prezime umrloga, dan, mjesec, godina i sat smrti, popis nađenih osobnih
stvari i predmeta umrle osobe.
U zapisnik o popisu imovine umrloga na brodu unose se i podaci o osobi koja je
preuzela imovinu na čuvanje, odnosno korištenje.

*Postupak s imovinom umrle osobe*
Članak 7.

Imovina umrloga ili dio te imovine može se predati na čuvanje i/ili korištenje
zakonskim nasljednicima umrloga koji se nalaze na brodu s umrlim, ako je to
prijeko potrebno za njihovo završavanje putovanja.
Zapovjednik broda osigurava imovinu umrloga na brodu i predaje je, uz potvrdu,
lučkoj kapetaniji u luci pristajanja broda čim uplovi u domaću luku, a ako se
brod nalazi u inozemstvu, imovinu predaje najbližem diplomatskom, odnosno
konzularnom predstavništvu Republike Hrvatske.

*Čuvanje oporuke*
Članak 8.

Ako osoba koja se nalazi na brodu želi predati na čuvanje oporuku, zapovjednik
broda dužan je oporuku primiti na čuvanje i o tome izdati potvrdu.
Oporuku koja mu je predana na čuvanje, zapovjednik broda stavlja u posebno
zapečaćenu omotnicu i čuva do završetka putovanja oporučitelja kada mu vraća
oporuku uz njegovu potvrdu o vraćanju oporuke.

*Vraćanje oporuke*
Članak 9.

Ako oporučitelj zatraži da mu se prije završetka putovanja vrati oporuka koju je
predao na čuvanje, zapovjednik broda vratit će mu oporuku, uz potvrdu o vraćanju
oporuke.
Ako oporučitelju prilikom iskrcaja na završetku putovanja iz bilo kojeg razloga
ne bude vraćena oporuka koju je predao na čuvanje, zapovjednik broda će predati
oporuku lučkoj kapetaniji u prvoj domaćoj luci u koju brod uplovi, a u
inozemstvu najbližem diplomatskom, odnosno konzularnom predstavništvu Republike
Hrvatske, koji će ju dostaviti oporučitelju ili diplomatsko konzularnom
predstavništvu države čiji je oporučitelj državljanin.
Ako oporučitelj umre za vrijeme putovanja zapovjednik broda predat će oporuku
lučkoj kapetaniji u prvoj domaćoj luci u koju brod uplovi, a u inozemstvu
najbližem diplomatskom, odnosno konzularnom predstavništvu Republike Hrvatske.

*Bilješka u brodskom dnevniku*
Članak 10.

O primitku na čuvanje i vraćanju oporuke, zapovjednik broda je dužan sastaviti
bilješku koju unosi u brodski dnevnik.
U bilješci iz stavka 1. ovoga članka mora se navesti način na koji je utvrđen
identitet oporučitelja.

Članak 11.

Stupanjem na snagu ovoga Pravilnika prestaje važiti Pravilnik o postupku u
slučaju rođenja ili smrti, nalaska napuštenoga novorođenoga djeteta, primitku
izjave posljednje volje i postupku s imovinom umrlih osoba na brodu (»Narodne
novine«, br. 24/97).

Članak 12.

Ovaj pravilnik stupa na snagu osmoga dana od dana objave u »Narodnim novinama«.

Klasa: 011-01/07-02/6
Urbroj: 530-04-07-2
Zagreb, 16. travnja, 2007.

Ministar
**Božidar Kalmeta**, v. r.

![](dodatni/351373.GIF)

![](dodatni/351374.GIF)

[![](dodatni/351376.GIF)

![](dodatni/351377.GIF)](dodatni/351375.gif)

Pravilnik, NN 43/2007-1441
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)